KOMMISSIONENS FORORDNING (EF) Nr. 2307/98 af 26. oktober 1998 om udstedelse af eksportlicenser for hunde- og kattefoder henhørende under KN-kode 2309 10 90, som er omfattet af en særlig ordning ved import til Schweiz

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2931/79 af 20. december 1979 om bistand ved udførsel af landbrugsprodukter, der kan komme ind under en særlig ordning ved indførsel til et tredjeland (1), særlig artikel 1, stk. 2, og

ud fra følgende betragtninger:

Som led i samrådet med Schweiz om iværksættelse af resultaterne af Uruguay-runden, blev det aftalt at gennemføre en række foranstaltninger, hvoraf en vedrører import til Schweiz til nultold af et årligt kontingent på 6 000 tons hunde- og kattefoder henhørende under KN-kode 2309 10, herunder KN-kode 2309 10 90, med oprindelse i EF; de schweiziske myndigheder påtager sig forvaltningen af kontingentet;

ved eksport af hunde- og kattefoder henhørende under KN-kode 2309 10 90 i henhold til Rådets forordning (EØF) nr. 827/68 (2), senest ændret ved Kommissionens forordning (EF) nr. 195/96 (3), er der ikke noget krav om, at der skal fremlægges eksportlicens;

for at sikre, at produkterne har EF-oprindelse, bør det gøres obligatorisk med eksportlicenser ved eksport af hunde- og kattefoder, der er omfattet af den særlige ordning ved import til Schweiz; for at eksportøren kan få udstedt eksportlicens, skal han fremlægge en erklæring, der bekræfter, at produktet har EF-oprindelse;

de licenser, der er omhandlet i denne forordning, har ikke til formål at tillade eksporten, men blot at bevise, at de produkter, der eksporteres, har EF-oprindelse; følgelig skal der ikke stilles sikkerhed for opfyldelsen af forpligtelsen til at eksportere;

bestemmelserne i denne forordning bør supplere eller fravige bestemmelserne i Kommissionens forordning (EØF) nr. 3719/88 (4), senest ændret ved forordning (EF) nr. 1044/98 (5);

de i denne forordning fastsatte foranstaltninger er i overensstemmelse med udtalelse fra alle berørte forvaltningskomitéer -

UDSTEDT FØLGENDE FORORDNING:

Artikel 1

Ved denne forordning fastsættes særlige bestemmelser for eksport til Schweiz af hunde- og kattefoder henhørende under KN-kode 2309 10 90, med oprindelse i EF, som ved importen til Schweiz vil kunne omfattes af toldfritagelse inden for et årligt kontingent på 6 000 tons hunde- og kattefoder henhørende under KN-kode 2309 10.

Artikel 2

1. Ved eksport som omhandlet i artikel 1 skal der fremlægges en AGREX-eksportlicens.

2. Ansøgninger om eksportlicenser tages kun i betragtning, hvis ansøgeren:

- skriftligt erklærer, at alle råvarer, der er medgået til fremstilling af de produkter, som ansøgningen vedrører, har oprindelse udelukkende i EU

- skriftligt forpligter sig til efter anmodning fra myndighederne at fremlægge al yderligere dokumentation, som myndighederne måtte finde nødvendig for at kunne udstede licens, og i givet fald accepterer, at myndighederne kan foretage enhver form for kontrol af regnskaber og produktionsbetingelser for de pågældende produkter.

Hvis ansøgeren er en anden person end producenten, fremlægger denne til støtte for sin ansøgning en erklæring og afgiver en skriftlig forpligtelse svarende til producentens.

3. Rubrik 20 i licensansøgningen og selve licensen skal indeholde en henvisning til denne forordning og angivelsen »der ydes ingen restitution for det eksporterede produkt«.

4. Der skal ikke stilles sikkerhed for at få udstedt licensen.

5. Licensen udstedes hurtigst muligt efter ansøgningens indgivelse.

6. Licensen er gyldig fra udstedelsesdagen, jf. artikel 21, stk. 1, i forordning (EØF) nr. 3719/88, og indtil førstkommende 31. december efter udstedelsesdatoen.

7. Efter anmodning udstedes der en bekræftet kopi af den nedskrevne licens.

8. Bestemmelserne i forordning (EØF) nr. 3719/88 gælder, medmindre andet er fastsat i nærværende forordning.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. oktober 1998.

På Kommissionens vegne

Franz FISCHLER

Medlem af Kommissionen

(1) EFT L 334 af 28. 12. 1979, s. 8.

(2) EFT L 151 af 30. 6. 1968, s. 16.

(3) EFT L 26 af 2. 2. 1996, s. 13.

(4) EFT L 331 af 2. 12. 1988, s. 1.

(5) EFT L 149 af 20. 5. 1998, s. 11.